送知府滕光祿
作者：朱長文
朝代：宋

paragraphs: 榜登龍虎亞倫魁，一紀橫飛長憲臺。
謨議軒昂開日月，辭章雄偉鼓風雷。
朝端已慶明良會，廟論咸推將相才。
一跌雲衢成老大，幾遷方面嘆邅迴。
致君事業看霜鬢，經國風猷付玉杯。
驅弩屢驚園令出，引章還喜買臣來。
展墳乍覺青松長，視學追懷絳帳開。
榮滿江山增氣象，仁霑里閈舞兒鮐。
齊雲晚詠難留白，綠野新居欲繼裴。
淮海巨藩雖重寄，傅巖須起作鹽梅。